b'\n_START_ARTICLE_\nKratkodlakava popkoresa\n_START_SECTION_\nOpis\n_START_PARAGRAPH_\nRastlina zraste do 15 cm, je kratko srhkodlakava, redkeje gola trajnica (gola oblika je M. villosa f. Glabrescens Freyer) iz dru\xc5\xbeine klin\xc4\x8dnic._NEWLINE_Ne\xc5\xbeno steblo je razvejano, listi so suli\xc4\x8dasti do 20 mm dolgi in 2 mm \xc5\xa1iroki. Cvet je pentametrn premera do 10 mm. Cvetni peclji so do 5 cm dolgi in pokon\xc4\x8dni. \xc4\x8ca\xc5\xa1nih listov je 5 in so suli\xc4\x8dasti, spodnji z debelim ko\xc5\xbenatim robom, ven\xc4\x8dnih listov je 5 in so beli, narobejaj\xc4\x8dasti, celorobi, topi in \xc4\x8detrtino dalj\xc5\xa1i od \xc4\x8da\xc5\xa1e. Ima 10 pra\xc5\xa1nikov, plodnica je okroglasta s tremi pokon\xc4\x8dnimi brazdami. Plod je jaj\xc4\x8dasta glavica, Semen ima malo, so ledvi\xc4\x8dasta, rde\xc4\x8derjava do \xc4\x8drna._NEWLINE_Cveti od za\xc4\x8detka maja do konca julija odvisno od lege. Raste v navpi\xc4\x8dnem ali previsnem skalovju, kjer se zakorenini v drobnih razpokah na malo preperine. Je izjemno trdo\xc5\xbeiva, potrebuje skromno vlago in je odporna na velika temperaturna nihanja.\n_START_SECTION_\nRaz\xc5\xa1irjenost\n_START_PARAGRAPH_\nRastlina sodi med slovenske endemite in med evropsko varstveno pomembne rastline. Po do sedaj znanih podatkih raste le v ju\xc5\xbenih Julijskih Alpah in njihovem prigorju, med \xc4\x8crno prstjo, Poreznom in Rde\xc4\x8dim robom. Seznam njenih najdi\xc5\xa1\xc4\x8d je kar \xc5\xa1irok, vendar je ve\xc4\x8dina v zgornji Ba\xc5\xa1ki dolini: v skalovju na Vrhu Ba\xc4\x8de, nad Kacenpohom, Zapajlikovo grapo, Batavo, Driselpohom, Zakoj\xc5\xa1ko grapo, Hudo grapo in nad Koritnico. Znana so \xc5\xa1e nahajali\xc5\xa1\xc4\x8da v dolini Zadla\xc5\xa1\xc4\x8dice in nad Tolminko.'